La Llei 8/1983, de 18 d'abril, de centres docents experimentals (DOGC núm. 322, de 22.4.1983), defineix els centres experimentals de règim especial (CERE) com a centres dedicats específicament a la investigació i l'experimentació educatives, com a projecte global del centre.
El Decret 214/1985, de 6 de juny (DOGC núm. 573, de 9.8.1985), sobre regulació dels centres experimentals, estableix els requisits que han de complir els programes experimentals que han de posar en pràctica els CERE.
L'Institut d'Educació Secundària de Celrà presenta una proposta d'actuacions que, aprofitant la creació simultània com a centre docent, amb la implantació de l'ensenyament secundari obligatori del nou sistema educatiu, proposa iniciar una tasca educativa innovadora en determinades actuacions internes i externes al centre.
Cal destacar l'abast i orientació de l'acció tutorial, la qual comprèn tot el professorat i estableix una organització específica en la relació entre els alumnes i entre aquests i els tutors; a més, l'acció tutorial proposada es relaciona molt estretament amb l'avaluació d'alumnes.
Pel que fa a les actuacions externes, cal destacar el seguiment i atenció, realitzades conjuntament amb entitats externes al centre, dels alumnes afectats per problemàtiques de tipus socioeconòmic.
Atesa la sol·licitud del centre per tal de transformar-se en centre experimental de règim especial;
Atesa la proposta de la Facultat de Ciències de l'Educació de la Universitat de Girona de tutelar els programes experimentals d'aquest centre;
Vist el funcionament de l'esmentat centre i el programa experimental que presenta per a la implantació del nou sistema educatiu, el qual mereix la consideració positiva per part del Departament d'Ensenyament, és convenient classificar l'Institut d'Educació Secundària de Celrà com a centre experimental de règim especial (CERE), atesa la seva dedicació específica a la innovació i experimentació educatives;
En conseqüència, a proposta del conseller d'Ensenyament, amb l'informe del Consell Escolar de Catalunya,
Es transforma temporalment l'Institut d'Educació Secundària de Celrà en un centre experimental de règim especial, per un període de 5 anys i amb efecte des del curs 1999-2000.
En el centre es duran a terme programes experimentals de recerca en noves metodologies en els aspectes següents:
Interacció i suport entre alumnes.
Seguiment de problemàtiques socioeconòmiques.
Coordinació entre l'educació primària i la secundària.
La Facultat de Ciències de l'Educació de la Universitat de Girona tutelarà el desenvolupament dels programes experimentals, prèviament aprovats pel Departament d'Ensenyament, que es duguin a terme en el centre.
Els aspectes organitzatius i funcionals, la provisió de personal i els mòduls s'adequaran al que determinin els programes aprovats pel Departament d'Ensenyament i el Decret 214/1985, de 6 de juny, sobre regulació dels centres experimentals de règim especial.
El centre elevarà al Departament d'Ensenyament una memòria anual sobre el desplegament de l'experimentació.
Amb la finalitat d'avaluar els programes experimentals, el seu funcionament i la possibilitat d'extensió dels objectius i mètodes d'aquests programes, es crearà una comissió tècnica d'avaluació en els termes que preveu l'article 28 de la Llei 8/1983, de centres docents experimentals.
El Departament d'Ensenyament prendrà les mesures oportunes per proveir aquest centre de les dotacions necessàries per a l'aplicació dels programes, d'acord amb la planificació i les possibilitats pressupostàries.
D'acord amb el que estableixen la disposició addicional 2 de la Llei 8/1983 i l'article 11 del Decret 214/1985, la dotació de personal del centre esmentat es farà mitjançant un concurs públic de mèrits convocat pel Departament d'Ensenyament.
—1 S'autoritza el Departament d'Ensenyament perquè adopti, en l'àmbit de les seves competències, les mesures necessàries per al desplegament i l'execució d'aquest Decret.